KymiRingin rakentajilta puuttuu merkittävä osa rahoituksesta.

Ratamoottoripyöräilyn MotoGP-kisojen järjestelyvastaava Dorna Sports tiedotti näyttävästi elokuussa, että Suomessa ajetaan sarjan MM-osakilpailut kesällä 2019. Musiikkitalossa Helsingissä oli paikalla hankkeen suomalaisten puuhamiesten lisäksi myös kulttuuri- ja Eurooppaministeri Sampo Terho (sin.)

Dorna kertoi tehneensä viisivuotisen sopimuksen Iittiin rakenteilla olevan radan taustayhtiön KymiRing Oy:n kanssa.

– Me tulemme ehdottamaan Kansainväliselle Moottoriliitto FIM:lle, että Suomen MM-osakilpailu järjestetään vuonna 2019. Olemme hyvin ylpeitä saadessamme julkistaa tämän paluun MM-kalenteriin, Dornan pääjohtaja Carmelo Ezpeleta hehkutti tuolloin.

Pian tämän jälkeen luotettavista lähteistä alkoi kantautua tietoja, joiden mukaan KymiRingin yksityisrahoituksen hankinta takkusi pahasti. Iso ongelma, sillä KymiRingin ykkösvaiheen noin 25 miljoonan euron budjetista jopa kolmannes pitäisi kattaa yksityisrahoituksella. Se on valtion ja kuntien asettama ehto omille avustuksilleen ja lainoilleen.

– Voi olla, että Iitissä kaasutellaan MotoGP-kisoja kesällä 2019, mutta toisin kuin on julkisuuteen kerrottu, se ei missään nimessä ole varmaa, eräs KymiRingin rahoitusta lähellä oleva sisäpiirilähde kertoi IS:lle syyskuun lopussa.

– Yksittäisiltä sijoittajilta kerättävän rahan kanssa on ilmennyt huolestuttavia haasteita. Tämä raha on välttämätön, koska muuten alueelle ei tässä ajassa kyetä rakentamaan MotoGP:n kisojen vaatimaa infrastruktuuria ja fasiliteettejä. Itse rata kyllä rakentuu.

KymiRing kuvattuna elokuussa.­

KymiRingin hallituksen puheenjohtaja, vuorineuvos Kari O. Sohlberg oli tuolloin hyvin niukkasanainen MotoGP-kisojen järjestelytilanteesta. Sohlberg ei lähtenyt vahvistamaan, että kisat ajettaisiin vuonna 2019 varmuudella Suomessa, vaan kertoi sen olevan tavoite. Hän sanoi, että viimeistään vuodenvaihteen jälkeen yksityisrahoitustilanne olisi selvillä.

Dorna vaikenee

Missä mennään nyt, vuodenvaihteen lähestyessä?

Ovatko KymiRingin rahoitusongelmat ratkenneet? Onko varmaa, että MotoGP-kisat kaasutellaan Iitissä jo kesällä 2019?

IS esitti nämä kysymykset Dornalle ja sen pääjohtajalle Ezpeletalle. Pääjohtaja ei ollut tässä vaiheessa halukas vastaamaan niihin, ja ylipäätään Dorna otti vain lyhyesti kantaa KymiRingin tilanteeseen.

– Dornan mielestä on liian aikaista vastata näihin kysymyksiin. Meidän on vielä odotettava ja katsottava, mitä hankkeessa tapahtuu Suomessa – jotta siis saataisiin parempi näkemys sieltä suunnalta, Dornan viestintäosaston johtaja Ignacio Sagner kommentoi.

Eli siis MotoGP:n järjestäminen KymiRingillä vuonna 2019 ei ole absoluuttisen varmaa?

– Kyllä, tilanne on juuri tuo. Kisaa ei ole vielä vahvistettu. Pitää muistaa, että radan rakennustyöt ovat kesken eli Kansainvälisen moottoripyöräliiton (FIM) hyväksyntä puuttuu, Sagnier jatkoi.

Kuvassa Kari. O Sohlberg (vas.), Timo Pohjola (kesk.) ja Iitin kunnanjohtaja Riku Rönnholm.­

Sagnier on ensimmäinen Dornan edustaja, joka myöntää, ettei kisan järjestäminen ole varmaa. Vielä elokuussa Suomessa vieraillut Ezpeleta puhui kisasta varmana, ainoastaan paikka kilpailukalenterissa oli epävarmaa.

Järjestäjät toiveikkaina

Joissakin ulkomaalaisissa medioissa on spekuloitu KymiRingin rahoitusvaikeuksista ja esitetty mahdollisia korvaajakandidaatteja. KymiRingin hankejohtaja Timo Pohjola ei näistä spekulaatioista perusta. Hän pitää niitä kateellisten puheina.

– Kun viimeksi marraskuun puolivälissä pidimme Dornan kanssa palaverin, tulimme siihen tulokseen, että pysymme alkuperäisessä aikataulussa. Teemme edelleen normaalisti töitä ja valmistelemme asioita suunnitelmien mukaisesti, Pohjola sanoo IS:lle nyt.

Onko KymiRingilä haasteita yksityisrahoituksen hankinnassa?

– En ota kantaa asiaan, joka on kesken. Paitsi sen verran, että kun valtion lisäavustuspäätös muuttui kesällä ehdolliseksi, jouduimme tekemään radikaaleja muutoksia suunnitelmiimme, Pohjola kertoo.

– Työ alkoi heti, ja se on edelleen käynnissä. Mitään aikarajaa yksityisrahoitukselle ei kuitenkaan ole.

Vuoden 2019 MM-kalenteri lyödään lopullisesti lukkoon syksyllä 2018. Timo Pohjola, ajetaanko KymiRingillä MotoGP-kisat tuona kesänä?

– Siihen voi ottaa kantaa vain Dorna Sportsin pääjohtaja Carmelo Ezpeleta.